
Biológiailag aktív vegyületek királis építőelemeinek szintézise aszimmetrikus allilezéssel

Az aszimmetrikus szintézis a zöld kémia fontos területe, hiszen a finomkémiai eljárásokban minden sikeres szelektív lépéssel felezhető a szintézisben felhasznált anyag mennyisége. Az aszimmetrikus katalitikus reakciók további előnye, hogy a királis információt kis mennyiségű katalizátor képes átadni nagy mennyiségű terméknek. A királis katalizátor lehet például optikailag aktív ligandumot tartalmazó átmenetifém-komplex.
Az aszimmetrikus katalitikus allil-helyzetű szubsztitúció szén-szén és szén-heteroatom kötés enantioszelektív kialakítására alkalmas eljárás.1 Munkám során axiális kiralitású binaftil-vázzal rendelkező egyfogú foszfit ligandumokat állítottam elő, majd elkészítettem ezek [Pd(η-C3H5)(L*)2]BF4 összetételű komplexeit. Palládium-katalizált aszimmetrikus allil-helyzetű szubsztitúciós reakcióban vizsgáltam a katalizátormódosító ligandum elektronikus tulajdonságainak hatását a reakció aktivitására és enantioszelektivitására.
[image: ]
1. ábra: Palládium-katalizált aszimmetrikus allil-helyzetű szubsztitúció
Tanulmányoztam továbbá a ligandum-kombinációs módszer alkalmazhatóságát a vizsgált katalitikus reakcióban.2 Különböző egyfogú katalizátormódosító ligandumok 1:1 mólarányú, egyidejű alkalmazásával igen jó aktivitással és szelektivitással sikerült előállítani a katalitikus reakció termékét.
A ligandumok elektronikus tulajdonságainak jellemzésére ródium-karbonil és szelénszármazékokat is előállítottam, melyek IR- és NMR-spektroszkópiai elemzésével egyértelmű összefüggést állapítottam meg a vegyületek szerkezete és a foszforatom donorsajátsága között.
1Trost, B. M. J. Org. Chem. 2004, 69, 5813-5837. 2Gennari, C.; Piarulli, U. Chem. Rev. 2003, 103, 3071-3100.

